《寿安西渡奉别郑相公》
唐代·孟郊

洛河向西道，石波横磷磷。清风送君子，车远无还尘。

春别亦萧索，况兹冰霜晨。零落景易入，郁抑抱难申。

百宵华灯宴，一旦星散人。岁去弦吐箭，忧来蚕抽纶。

绵绵无穷事，各各驰绕身。徘徊黄缥缈，倏忽春霜宾。

相为物表物，永谢区中姻。日嗟来教士，仰望无由亲。

东都清风减，君子西归朝。独抱岁晏恨，泗吟不成谣。

贵游意多味，贱别情易消。回雁忆前叫，浪凫念后漂。

悠悠孤飞景，耸耸衔霜条。昧趣多滞涩，懒朋寡新僚。

病深理方悟，悔至心自烧。寂静道何在，忧勤学空饶。

乃知减闻见，始遂情逍遥。文字徒营织，声华谅疑骄。

顾惭耕稼士，朴略气韵调。善士有馀食，佳畦冬生苗。

养人在养身，此旨清如韶。愿贡高古言，敢望锡类招。

作者简介：孟郊，(751～814)，唐代诗人。字东野。汉族，湖州武康（今浙江德清）人，祖籍平昌（今山东临邑东北），先世居洛阳（今属河南）。唐代著名诗人。现存诗歌500多首，以短篇的五言古诗最多，代表作有《游子吟》。有“诗囚”之称，又与贾岛齐名，人称“郊寒岛瘦”。元和九年，在阌乡(今河南灵宝)因病去世。张籍私谥为贞曜先生。